Funky Guerrilla: društveno korisno preduzetništvo | Balkan Diskurs
Andrea Aleksić
18. februara, 2018.
Da se originalna ideja i upornost isplate pokazuju mladi preduzetnici iz Bosanske Gradiške. Njihov kreativni tim upustio se u pravu poslovnu avanturu s ciljem da razviju vlastiti proizvod i plasiraju ga na tržište, a riječ je o proizvodnji i prodaji odjeće.
Na ideju su došli krajem 2013. godine kada je Udruženje „Most“ iz Bosanske Gradiške odlučilo da zaposli mlade sugrađane i pritom obezbijedi sredstva za rad u zajednici. Do realizacije ideje došlo je 2014. godine kada je udruženje ostvarilo svoje planove i osnovalo vlastito preduzeće „FG Grupa Gradiška“. Iz ove fabrike razvijen je brend „Funky Guerrilla“.
„Proizvodnja se odvija u ruralnom području opštine Bosanska Gradiška, u mjestu Nova Topola. Do sada smo razvili preko 150 vlastitih proizvoda u ove dvije godine. Možemo reći da smo najprepoznatljiviji po muškim i ženskim duksericama, te ženskim haljinama koji su nam do sada bili najprodavaniji artikli. Za materijale najviše koristimo visokokvalitetne prirodne materijale: pamuk, viskozu, modal, dok za ženske haljine koristimo i trokomponentne materijale koji su veoma izdržljivi i dugotrajni“, objasnio je Predrag Borojević, izvršni direktor „FG Grupa Gradiška“.
S obzirom da je preduzeće 100% u vlasništvu udruženja „Most“ koje najviše radi sa djecom i mladima, kako Borojević kaže, cilj im je razviti visokokvalitetan domaći proizvod u pogledu dizajna, izrade krojeva, šivanja, brendiranja i plasiranja, a da prilikom toga pruže priliku domaćem kadru da pokaže svoje znanje i vještine. Takođe, jedan od ciljeva je naravno i uspjeh na tržištu, što bi im omogućilo ulaganje ostvarene dobiti u rad u zajednici, te pomoć djeci i mladima.
„Ti ciljevi su već dvije godine naša motivacija i to je ono što nas gura naprijed, jer na kraju dana moramo znati zašto nešto radimo, a ne samo koliko ćemo proizvoda plasirati na tržište“, dodao je on.
Osnivanjem preduzeća stvorila se prilika za zapošljavanje mladih kreativaca što je Udruženje „Most“ ostvarilo putem saradnje sa Biroom za zapošljavanje, te kroz razne obuke koje sami organizuju za zainteresovane.
„CIlj je da pružimo obuke kako bi mladi mogli da savladaju određene vještine koje bi ih učinile konkurentnijim na tržištu rada i kako bi mogli lakše da nađu zaposlenje. Pored toga, sarađujemo intezivno i sa Klubom za traženje posla, koji djeluje pri Zavodu za zapošljavanje Republike Srpske. Radimo simulacije razgovora za posao sa polaznicima Kluba i trudimo se da im pružimo savjete kako da na najbolji način razgovaraju sa potencijalnim poslodavcima“, kaže Borojević.
Realizovati ovakav jedan projekat nije ni najmanje lako. Ipak, iako zahtjevan poduhvat, uz volju i posvećenost sve je ostvarivo. Temelj svakog uspješno realizovanog projekata je inicijativa, te jasni ciljevi kojima se teži. Kako su izgledali počeci Funky Guerrille objasnio nam je Predrag.
„Kada imate dobar tim ljudi koji zajednički gura ideju i bori se za njenu realizaciju onda je lako privući i osobe koje imaju specifične vještine i kompetencije koje su potrebne, u našem slučaju u proizvodnji odjeće. Početna sredstva mogu doći iz raznih izvora: od kreditnih linija, podsticaja za zapošljavanje, grantovskih sredstava, kroz razne programe koje domaće fondacije pokreću. Međutim, ljudi često misle da su sredstva najveća prepreka u realizaciji jedne ideje, s čim se mi ne bi složili. Ona jesu veoma bitna, ali je presudna istrajnost tima i požrtvovanost, pogotovo u prvih 18 mjeseci rada.“
Kao i svi, nailazili su i na pozitivna i negativna iskustva u radu. Jedan od izazova sa kojima se često susreću je nabavka visokokvalitetnih materijala, koji nisu toliko dostupni u BiH, te im je trebalo više od godinu dana da ostvare saradnju sa dobavljačima kako bi imali kontinuiran pristup dobrom repromaterijalu.
„Moramo reći da bismo voljeli da smo imali saradnje sa više umjetnika u BiH, jer to je onaj pravac u kojem želimo da idemo. Saradnja koja je bila zaista uspješna i dobra je sa Markom Feherom, kada smo razvili kolekciju “Funky Guerrilla x FEHER Black Edition” koja je predstavljena na 33. BH Nivea Fashion Weeku. Imamo dosta planova i ludih ideja koje bi spojile umjetnike iz Bosne i Hercegovina sa brandom Funky Guerrilla, ali sve je još u fazi razvoja ideje i trebaće vremena i sredstava da se sve realizuje“, dodao je Borojević.
Prodajna mjesta brenda Funky Guerrilla za sada su samo u Bosanskoj Gradišci i putem web stranice www.funkyguerrilla.com. Radije su sarađivali sa koncept buticima iz Banja Luke i Mostara, a trenutno su u potrazi za saradnicima i partnerskim buticima u svim većim gradovima BiH.
Ova publikacija odabrana je kao dio omladinskog 2018 takmičenja Srđan Aleksić. U pitanju je regionalno takmičenje koje animira mlade da se aktivno angažuju u svojim lokalnim zajednicama i pronađu, dokumentuju i podijele priče o moralnoj hrabrosti, međuetničkoj suradnji i pozitivnoj društvenoj promjeni. Ovo takmičenje dio je nagrađivanog programa „Obični Heroji“ Centra za postkonfliktna istraživanja čiji je primarni cilj korištenje međunarodnih priča o spasiocima i moralnoj hrabrosti da promoviše međuetničko razumijevanje i mir među građanima Zapadnog Balkana.Pobjednici takmičenja će biti proglašeni tokom narednih mjeseci.
Pomoć pri realizaciji ovog projekta ljubazno je osigurao fond National Endowment for Democracy (NED).